Só het dit gerol by Innibos 2018 – Innibos
Sowat 100 000 feesgangers het weer eens vanjaar makietie gehou in Mbombela (Nelspruit) tydens die vyftiende Innibos Laeveld Nasionale Kunstefees wat van 27 tot 30 Junie gehou is.
Hoewel die finale besoekersgetal nog geoudit moet word, is daar beslis meer kaartjies vir die feesterrein verkoop vanaf Woensdag tot Vrydag. Saterdag se kaartjieverkope was effens minder as in 2017, wat waarskynlik toegeskryf kan word aan die duurder brandstofprys wat minder besoekers van Gauteng af fees toe gebring het. Daar is byna dubbeld soveel weekkaartjies verkoop as verlede jaar, wat beteken dat meer mense elke dag die fees besoek het in plaas van net een of twee dae. "Ons is baie tevrede met die feesbywoning" sê Sandra Jacobs, media- en bemarkingsbestuurder van Innibos. "Die heerlike warm Laeveldse winterweer het beslis ook gehelp om ons besoekersgetalle te laat groei" voeg Andy Lubbe, die feesbestuurder by.
Die toneelproduksies waarvan die meeste kaartjies verkoop het, was My man se skelmpie se skelmpie se vrou en 3 Susters, met Margit Meyer-Rödenbeck, Lizz Meiring en Nicole Holm in die rolverdeling. Op hul hakke was nog 'n debuutproduksie, Soebatsfontein, met Sandra Prinsloo en Franci Swanepoel op die verhoog.
Volgens Sandra is die "sogenaamde onbenullige statistiek" ná 'n fees verhelderend omdat dit die omvang daarvan ten beste opsom. " 'n Mens vergeet maklik van die talle werkers agter die skerms wat sorg dat sake glad verloop, asook die ure se voorbereiding om die terrein op te kikker en feestelik te laat lyk," sê sy.
So is daar altesaam 3 420 man-ure gewerk om 7 705 vk/m se tente op en af te slaan en 1,5 km tou is gebruik om seilafskortings tussen die stalletjies vas te maak. In die Bosmôl en Petticoatlaan, die feesterrein se "hoofstraat", is 2 800 handgestikte en kleurvolle vlaggies opgehang.
Vir diegene wat voel hulle moes knyp wanneer die nood druk, is daar wel buiten die bestaande en permanente kleedkamers op die feesterrein bykomend 111 tydelike toilette opgerig, 11 sleepwa-toilette en 25 urinale. Altesaam 6 720 rolle toiletpapier is gebruik, en danksy 23 skoonmakers wat 1 834 ure gewerk het, is die geriewe deurgaans skoon gehou.
Om die veiligheid van feesgangers te verseker het 215 veiligheidswagte altesaam 1 300 skofte gewerk op die feesterrein en by die onderskeie feesvenues.
Plaaslike hotelle en gastehuise in Mbombela se okkupasie het 'n stewige hupstoot gekry danksy 1 208 bespreekte bednagte vir slegs die kunstenaars en tegnici wat die fees bygewoon het.
'n Fees sonder pannekoeke is egter soos wyn in 'n plastiekglas – lekker, maar wraggies nie op standaard nie… Ytipan, wat jaarliks die pannekoekstalletjie bedryf, se statistiek spreek tog vanself: 1 880 eiers, 314 kg meel, 6,27 kg sout, 12,53 bakpoeier en 10 kg kaneel is onder meer gebruik om 16 299 pannekoeke te bak. Stapel dit opmekaar, en dis 'n pannekoektoring van 24,45 m hoog!